‘Beskerm ons in Kerstyd’ | Netwerk24
‘Beskerm ons in Kerstyd’
Deur Lecrecia Prins 13 Desember 2018 06:00
Inwoners van Augrabies het aan die einde van November ’n versoekskrif aan die plaaslike polisiekantoor oorhandig waarin hulle vra die polisie moet hierdie Kerstyd saam met hulle werk om misdaad, veral teen vroue en kinders, te bekamp.
Die staptog na die polisiekantoor is veral deur kinders en vroue bygewoon.
Luidens die versoekskrif verhoog misbruik van dwelms en alkohol geweld in huishoudings en gemeenskappe.
“Die waarde van vroue word gering in die samelewing geag en ’n vrou word dus maklik met disrespek behandel.
“In ons gemeenskap ervaar vroue en kinders daagliks geweld onder die hand van hul mans en lewensmaats,” lui die versoekskrif.
“Augrabies word dus elke dag deur gesinsgeweld, kinder- en vrouemishandeling, en alkohol en dwelmmisbruik geraak.
“Met hierdie agtergrond rig die gemeenskap van Augrabies ’n ernstige pleidooi aan die polisie om saam met die wykskomitee en ander gemeenskapsgegronde organisasies te werk om misdaad in Augrabies te voorkom en te verminder.”
Die gemeenskap vra ook die polisie om meer sigbaar te wees tydens die Kerstyd en dat die reaksietyd met die aanmeld van klagtes verbeter word.
“Ons vra ook die polisie om die slagoffers van vrouegeweld ernstig op te neem en die nodige bystand te verleen, asook om meer misdaadvoorkomingsveldtogte in Augrabies te hou.”